Só raak jy wiskunde baas - Maroela Media
Só raak jy wiskunde baas
Vir sommige kinders (en ouers) is wiskunde 'n nagmerrie en 'n mens voel sommer moedeloos wanneer jy dié vak net nie onder die knie kan kry nie.
Karelien Kriel, 'n onderwyser wat al tien jaar in wiskunde spesialiseer en wat ook al 'n handboek op die gebied geskryf het, meen hoe 'n kind oor wiskunde voel, is baie belangrik. "Die grootste fout wat ouers kan maak is om oor en oor te sê: 'Ek kan nie wiskunde doen nie'."
Sy sê kinders word van dan van kleins af gekondisioneer dat sy ouers nie wiskunde kan doen nie en daarom kan hy dit ook nie doen nie. Sy beveel aan dat 'n mens eerder iets moet sê soos: "Ek weet nie nou hoe om hierdie som te doen nie, maar kom ons gaan kyk gou of ons die antwoord kan opspoor." YouTube kan ook van hulp wees, voeg sy by.
Ondersteuning kan ook op ander maniere plaasvind en Karelien sê selfs iets soos 'n broodjie en koeldrank kan help. "'n Mens se brein werk nie so lekker op 'n honger maag nie. Boonop gaan jou kind voel jy ondersteun hom, want jy is daar en jy gee om."
Sy meen jy moet ook na jou kind luister. "As hy op hoërskool eerder nie wiskunde wil doen nie omdat hy dit glad nie geniet nie, en meer aandag aan sy ander vakke wil gee – gaan dink daaroor na en gee hom 'n kans om sy saak te stel." Sy sê sommige ouers dwing hul kinders om aan te hou met wiskunde en dan dop hulle dit op die ou end en verloor hul matrikulasievrystelling – en kan dus nie aan 'n universiteit studeer nie.
Dis belangrik vir jou kind om eerder dieselfde huiswerkoefening oor en oor te doen totdat hy elke vraag kan regkry sonder enige hulp van jou af.
Wanneer jou kind sy huiswerk die volgende dag in die klas merk, het hy nou die antwoorde om mee te kan oefen. Daarom moet hy eintlik die vrae wat hy van die vorige dag se huiswerk verkeerd gekry het, oor en oor oefen totdat hy dit kan regkry.
Moet nooit oefeninge doen waarvan jy nie die antwoorde het of waarvan jy nie die antwoorde by die onderwyser kan kry nie. Dit is nutteloos en 'n mors van tyd.
Die belangrikste vir jou kind is om in die klas te luister en sy huiswerk elke dag te doen.
Dring daarop aan dat jou kind elke periode sy huiswerk in sy huiswerkboek skryf. Hier kan jy maar 'n beloning aanbied as hy elke dag vir die hele week sy huiswerk in die huiswerkboek geskryf het.
Met toetse is die grootste fout wat jou kind kan maak, om net "oor die werk te kyk". Hy moet eers al die reëls gaan leer en dan moet hy daadwerklik somme begin uitwerk – ja, al het hy al klaar die werk gedoen, moet hy weer 'n paar somme van elke soort oefen voor die toets.
Alle opsommings of reëls moet in kleur omring word (ek verkies sommer 'n wolkie) of ge-highlight As jy iets beter verstaan deur 'n prentjie te teken, doen dit.
Wanneer jy kleur en prentjies saam met wiskunde gebruik, gebruik jy jou linker- én regterbrein. Dit help jou beter verstaan en onthou. Daar is niks erger as 'n wit-en-swart wiskundeboek nie – ek hol sommer weg! (Jou kind ook!)
Jy moet vir jou kind 'n ekstra boek koop of dalk 'n lêer waarin hy sy leerwerk kan sit. As ouer moet jy seker maak dat jou kind wel somme geoefen het voor die toets. Een blad vol is nie altyd genoeg nie. Gaan kyk elke halfuur wat aangaan en vra hoe ver hy al is. As hy kla hy verstaan nie gebruik Google, YouTube of bel 'n vriend.
As jou kind vertel juffrou het nooit daardie werk in die klas verduidelik nie – neem dit met 'n knippie sout. 'n Onderwyser sal hom nie laat toets skryf oor werk wat nié in die klas gedoen is nie. Daar mag dalk moeiliker vrae wees wat lyk asof hy dit nie gedoen het nie, maar elke toets het 'n uitdagende vraag aan die einde – en dit moet een wees wat jy nog nie voorheen gesien het nie. Onthou, standaarde in die skool moet hoog gehou word.
Oefeninge en toetse word gewoonlik opgestel sodat die eerste derde baie maklik is en almal dit kan doen. Die tweede derde is bietjie moeiliker, maar nie 'n te groot uitdaging nie en die laaste derde is lekker moeilike vrae. Dit word nie sommer reguit gevra nie en baie keer moet jy meer stappe doen of twee reëls saam gebruik om dit te kan doen.
Wanneer jy dus weer 'n huiswerkoefening oordoen, maak seker jy kies vrae uit die begin, middel en einde van die oefening.